Predkladacia správa

Cieľom Svetového summitu o informačnej spoločnosti (WSIS) bolo zhromaždiť najvyšších predstaviteľov vlád, súkromného sektora, štátnych spoločností a mimovládnych organizácií, a podporiť ich partnerstvo pri utváraní informačnej spoločnosti, v ktorej informačné a komunikačné technológie (IKT) hrajú nezastupiteľnú kľúčovú úlohu. IKT ako silný stimulačný faktor sú hnacou silou rozvoja ekonomiky i celej spoločnosti v globálnom meradle. IKT samotné nemôžu odstrániť chudobu a hlad, ale v službách informačnej spoločnosti môžu poskytnúť nové možnosti na ich zmiernenie.
Valné zhromaždenie OSN schválilo v decembri 2001 uznesením č. 56/183, ktoré sa týkalo organizácie Svetového summitu o informačnej spoločnosti, aby sa tento organizoval pod záštitou Generálneho tajomníka OSN Kofi Annana. Vedúcu úlohu v príprave WSIS mala  Medzinárodná telekomunikačná únia (ITU), spolu so zainteresovanými organizáciami OSN a hostiteľskými krajinami. 
Bola schválená dvojfázová štruktúra WSIS. Prvá fáza sa konala v Ženeve v dňoch 10. až 12. decembra 2003. Druhá fáza sa konala v Tunise v dňoch 16. až 18. novembra 2005. 
Slovenskú republiku na základe uznesenia vlády SR č.825 zo dňa 19. októbra 2005 reprezentovala na tuniskej fáze WSIS delegácia, ktorú viedol minister dopravy, pôšt a telekomunikácií SR. Delegácia SR sa zúčastňovala aj na príprave summitu.
Predkladaný materiál popisuje proces prípravy tuniskej fázy WSIS, správu o jej priebehu, ako aj správu o účasti delegácie SR na nej.